ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
இந்திய உணவுக் கழகத்தின் தூத்துக்குடி மண்டல அலுவலகம் 2021-22-ஆம் நிதியாண்டு தொடக்கத்திலிருந்து தற்போதுவரை 12.56 லட்சம் மெட்ரிக் டன் உணவு தானியங்களை கையாண்டுள்ளது
உணவுக் கொள்கையின் நோக்கங்களை முழுமையாக அடைய 1964-ஆம் ஆண்டு இந்திய உணவுக் கழகம் ஏற்படுத்தப்பட்டது. இந்த அமைப்பு தொடக்கத்திலிருந்தே நெருக்கடி மேலாண்மை தொடர்பான உணவுப் பாதுகாப்பில் வெற்றி பெற்று, நாட்டில் உணவுப் பாதுகாப்பை உறுதி செய்துள்ளது. தூத்துக்குடி மண்டல அலுவலகம் 1965-ஆம் ஆண்டு தொடங்கப்பட்டது. 10 மாவட்டங்களில் இது அலுவலகங்களை கொண்டுள்ளது.
தமிழ்நாடு அரிசி மற்றும் கோதுமை கொள்முதலில் பற்றாக்குறை மாநிலமாக உள்ளது. அரிசி மற்றும் கோதுமை பற்றாக்குறையை எதிர்கொள்ள பஞ்சாப், ஹரியானா, மத்தியப் பிரதேசம், ஆந்திரா, தெலங்கானா, சட்டீஸ்கர், ஒடிசா ஆகிய மாநிலங்களிலிருந்து ரயில் மற்றும் சாலை மார்க்கமாக தமிழகத்திற்கு அவை பெறப்படுகின்றன. இந்நிலையில், 2021-22-ஆம் நிதியாண்டின் தொடக்கம் முதல் இந்த நிதியாண்டின் தற்போதைய காலகட்டம் வரை தூத்துக்குடி மண்டல இந்திய உணவுக் கழகம் 12 லட்சத்து 56 ஆயிரம் மெட்ரிக் டன் உணவு தானியங்களை கையாண்டுள்ளது.
பிரதமரின் ஏழைகளுக்கான உணவு வழங்கும் திட்டத்தின்கீழ், மத்திய அரசு மார்ச் 2020 முதல் ஆயிரத்து 121 லட்சம் மெட்ரிக் டன் அரிசி மற்றும் கோதுமையை மத்திய அரசு ஒதுக்கியது. இதில் தூத்துக்குடி மண்டலம் 12 லட்சத்து 46 ஆயிரம் மெட்ரிக் டன் அரிசியையும், 0.67 மெட்ரிக் டன் கோதுமையையும் இந்த மண்டலத்திற்கு உட்பட்ட 1 கோடியே 85 லட்சம் பயனாளிகளுக்கு விநியோகம் செய்துள்ளது.
ராமநாதபுரம் மாவட்டத்தில் பிரமரின் ஏழைகளுக்கான உணவு வழங்கும் திட்டத்தின்கீழ், 94 ஆயிரத்து 963 மெட்ரின் டன் அரிசியும், 785 மெட்ரிக் டன் கோதுமையும் விநியோகிக்கப்பட்டுள்ளது. தேசிய உணவு பாதுகாப்பு சட்டம் மற்றும் பிற நலத்திட்டங்களின் மூலம் 33 ஆயிரத்து 975 மெட்ரிக் டன் அரிசியும், 4 ஆயிரத்து 955 மெட்ரிக் டன் கோதுமையும் இம்மாவட்டத்தில் 2020-ஆம் ஆண்டு ஏப்ரல் மாதம் முதல் விநியோகிக்கப்பட்டுள்ளது.
தேசிய உணவு பாதுகாப்பு சட்ட பயனாளிகள் அனைவருக்கும் 2024-ஆம் ஆண்டுக்குள் செறிவூட்டப்பட்ட அரிசி விநியோகிக்கப்பட உள்ளதாக இந்திய உணவு பாதுகாப்பு கழகத்தின் தூத்துக்குடி மண்டல மேலாளர் திரு. பஃப்பல்பீர் சிங் தெரிவித்துள்ளார்.
விவசாயத்துறை அமைச்சகம்
டிஜிட்டல் வேளாண்மையில் அரசு-தனியார் பங்களிப்பு குறித்த ஆலோசனை
மத்திய வேளாண் மற்றும் விவசாயிகள் நலத்துறை, உலக பொருளாதார அமைப்பின் இந்திய கிளையுடன் இணைந்து, புதுதில்லியில் இன்று  டிஜிட்டல் வேளாண்மையில் அரசு-தனியார் பங்களிப்பு குறித்து சம்பந்தப்பட்ட தரப்பினருடன் ஆலோசனை நடத்தியது.
மத்திய வேளாண் மற்றும் விவசாயிகள் நலத்துறை செயலாளர் திரு மனோஜ் அஹூஜா இந்த ஆலோசனைக்கு தலைமை வகித்தார். நிகழ்ச்சியில் பேசிய திரு அஹூஜா, 2022-23 மத்திய பட்ஜெட்டில், அரசு துறை ஆராய்ச்சி நிறுவனங்கள் மற்றும் தனியார் நிறுவனங்களின் பங்களிப்புடன் விவசாயிகளுக்கு டிஜிட்டல் மற்றும் உயர் தொழில்நுட்ப சேவைகளை வழங்குவது என அறிவிக்கப்பட்டதை சுட்டிக்காட்டினார்.
உலக பொருளாதார அமைப்பின் இந்திய கிளையின் தலைமை ஆலோசகர் திரு ஜெ சத்தியநாராயணா, வேளாண் மற்றும் விவசாயிகள் நலத்துறையின் தலைமை அறிவாற்றல் அதிகாரி திரு ராஜீவ் சாவ்லா உள்ளிட்டோர் இதில் கலந்துகொண்டனர்.
சுற்றுச்சூழல் மற்றும் வனத்துறை அமைச்சகம்
10 மாநில வனப் பகுதியில் தண்ணீர் மற்றும் கால்நடை தீவனம் அதிகரிப்பு திட்ட அறிக்கை வெளியீடு
அசாம், பீகார், சத்தீஸ்கர், கோவா, ஜார்க்கண்ட், மத்தியப் பிரதேசம், மகாராஷ்டிரா, மணிப்பூர், நாகாலாந்து, மற்றும் திரிபுரா ஆகிய 10 மாநிலங்களின் வனப் பகுதிகளில், தண்ணீர் மற்றும் கால்நடை தீவனத்தை அதிகரிக்க மேற்கொள்ளப்பட்ட கணக்கெடுப்பின் விரிவான திட்ட அறிக்கைகளை மத்திய சுற்றுச்சூழல் மற்றும் வனத்துறை அமைச்சர் திரு பிரகாஷ் ஜவடேகர் இன்று வெளியிட்டார்.
வனப் பகுதிகளில் தண்ணீர் மற்றும் தீவனத்தை அதிகரிக்க லிடார் தொழில் நுட்பத்தை பயன்படுத்தி மேற்கொள்ளப்படும் திட்டம் ஜல்சக்தி அமைச்சகத்தின் பொதுத் துறை நிறுவனமான வாப்காஸ் நிறுவனத்திடம் வழங்கப்பட்டது என மத்திய அமைச்சர் திரு. பிரகாஷ் ஜவடேகர் கூறினார்.
மத்திய அரசு முதல் முறையாக மேற்கொள்ளும் இத்திட்டத்தில், வனப்பகுதிக்குள் தண்ணீர் மற்றும் தீவனங்கள் அதிகரிக்கப்படும்.
இதன் மூலம் வனவிலங்குகள் குடியிருப்பு பகுதிகளுக்கு நுழைவதும், அவைகளை மனிதர்கள் விரட்டும் சம்பவங்களும் குறையும். நிலத்தடி நீர் மட்டமும் அதிகரிக்கும். இத்திட்டத்தை அமல்படுத்த காடு வளர்ப்பு நிதியை மாநில வனத்துறைகள் பயன்படுத்தும்படி மத்திய அமைச்சர் கேட்டுக் கொண்டார்.
இந்நிறுவனம் லிடார் தொழில்நுட்பத்தை  பயன்படுத்தி விரிவான திட்ட அறிக்கையை தயார் செய்தது. பல வகையான மண் மற்றும் நீர் பாதுகாப்பு அமைப்புகளை அமைக்குப்படி இந்த திட்ட அறிக்கை பரிந்துரைத்துள்ளது. இதில் பல வகையான நீர்த்தேக்கங்கள் அடங்கியுள்ளன. இவைகள் மழைநீரை சேகரிக்கவும், நிலத்தடி நீர் மட்டம் உயரவும் உதவும்.
26 மாநிலங்களில், 261897 ஹெக்டேருக்கு மேற்பட்ட பகுதியில் ரூ.18.38 கோடி செலவில் இத்திட்டம் வாப்காஸ் நிறுவனத்தால் அமல்படுத்தப்படவுள்ளது. மீதமுள்ள 16 மாநிலங்களில் வனப்பகுதியில் தண்ணீர் மற்றும் தீவனத்தை அதிகரிக்கும் கணக்கெடுப்பு குறித்து விரிவான திட்ட அறிக்கை விரைவில் வெளியிடப்படவுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730351
மனித வள மேம்பாட்டு அமைச்சகம்
தூய்மை பள்ளி விருது 2021- ஐ தொடக்கம்: பள்ளிகள் விண்ணப்பிக்கலாம்
2021- 2022ம் ஆண்டுக்கான தூய்மை பள்ளி விருதை  மத்திய கல்வித்துறை இணையமைச்சர் திரு சுபாஷ் சர்க்கார் இன்று காணொலி வாயிலாக தொடங்கி வைத்தார். இந்த விருதுக்கு பள்ளிகள் வரும் மார்ச் மாதம் வரை விண்ணப்பிக்கலாம்.
இந்நிகழ்ச்சியில் பள்ளி கல்வித்துறை மற்றும் எழுத்தறிவு துறை செயலாளர் திருமதி அனிதா கர்வால் மற்றும் அனைத்து மாநிலங்கள் மற்றும் யூனியன் பிரதேச பிரதிநிதிகள் மற்றும் யுனிசெப் பிரதிநிதிகள் பங்கேற்றனர்.
இந்த விருதை தொடங்கி வைத்த மத்திய அமைச்சர் திரு சுபாஷ் சர்க்கார், பள்ளியில் தண்ணீர், சுகாதாரத்தின் முக்கியத்துவத்தை சுட்டிக் காட்டினார். மாணவர்களின் ஆரோக்கியம், வருகை பதிவு, தேர்வு முடிவுகளில் இவை முக்கிய பங்கு வகிப்பதாகவும் அவர் குறிப்பிட்டார். பள்ளிகளில் தண்ணீர் மற்றும் சுகாதார வசதிகள், பள்ளியில் ஆரோக்கியமான சூழலை ஏற்படுத்தி நோய்களில் இருந்து குழந்தைகளை பாதுகாக்கிறது என அவர் கூறினார். தண்ணீர், சுகாதார வசதியில் சிறப்பான பணிகளை செய்த பள்ளிகளை தூய்மை பள்ளி விருது அங்கீகரித்து ஊக்குவிப்பதாகவும், எதிர்காலத்தில் இந்த வசதிகள் மேம்படவும் உதவுவதாக திரு சுபாஷ் சர்க்கார் கூறினார்.
பள்ளிகளில் சுகாதாரம் பற்றிய விழிப்புணர்வை ஏற்படுத்த தூய்மை பள்ளி விருது , கடந்த 2016-17ம் ஆண்டில் பள்ளி கல்வித்துறையால் தொடங்கப்பட்டது.
அரசுப் பள்ளிகள், அரசு உதவி பெறும் பள்ளிகள், தனியார் பள்ளிகள் என அனைத்தும் இந்த விருதை பெற தகுதியானதாகும். தண்ணீர், துப்புரவு, சோப்பு மூலம் கை கழுவுதல், செயல்பாடு மற்றும் பராமரிப்பு, பழக்க மாற்றம், திறன் மேம்பாடு மற்றும் புதிதாக சேர்க்கப்பட்ட கொவிட்-19 தயார் நிலை என்ற 6 துணை பிரிவுகள் அடிப்படையில் ஆன்லைன் மற்றும் கைப்பேசி செயலி மூலம் பள்ளிகள் மதிப்பிடப்படுகின்றன. இவற்றின் தரமதிப்பீடு தானியங்கி முறையில் உருவாக்கப்படும். இந்த விருதுக்கு பள்ளிகள் 2022 மார்ச் மாதம் வரை விண்ணப்பிக்கலாம்.
ஐந்து நட்சத்திர தர மதிப்பீடு முறையில், மாவட்டம், மாநிலம் மற்றும் தேசிய அளவில் பள்ளிகளுக்கு விருதுகள் வழங்கப்படும்.
ஒட்டுமொத்த பிரிவில், இந்தாண்டு விருதுக்கு, தேசிய அளவில், 40 பள்ளிகள் தேர்வு செய்யப்படும். பள்ளிகளுக்கான விருது தொகையும் ‘சமக்ரா சிக்ஷா’ திட்டத்தின் கீழ் தலா ரூ.50,000-லிருந்து ரூ.60,000-மாக உயர்த்தப்பட்டுள்ளது. முதல் முறையாக 6 துணைப் பிரிவுகளின் கீழ் விருதுகள் அறிமுகப்படுத்தப்பட்டுள்ளன. இவற்றுக்கான பரிசுத் தொகை பள்ளி ஒன்றுக்கு ரூ.20,000.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789429
நிதி அமைச்சகம்
கடந்த ஆறாண்டுகளில் 4.6 சதவீத வருடாந்திர வளர்ச்சியுடன் வேளாண் துறை தொடர்ந்து மேல்நிலையில் உள்ளது
கடந்த ஆறாண்டுகளில் 4.6 சதவீத வருடாந்திர வளர்ச்சியுடன் வேளாண் துறை தொடர்ந்து மேல்நிலையில் உள்ளது. இதனால், நாட்டின் ஒட்டுமொத்த வளர்ச்சி, மேம்பாடு, உணவுப்பாதுகாப்பு ஆகியவற்றுக்கு வேளாண் துறையும் அதன் துணைத் தொழில்களும் குறிப்பிடத்தக்க பங்களிப்பை செய்திருப்பதாக மத்திய நிதி மற்றும் கார்ப்பரேட் விவகாரங்கள் துறை அமைச்சர் திருமதி நிர்மலா சீதாராமன் இன்று நாடாளுமன்றத்தில் தாக்கல் செய்த பொருளாதார ஆய்வறிக்கை 2022-23-ல் தெரிவிக்கப்பட்டுள்ளது.
மேலும், சமீபத்திய ஆண்டுகளில் வேளாண் பொருட்கள் ஏற்றுமதியில் வளர்ச்சி ஏற்பட்டுள்ளது. 2021-22-ல் இதன் மதிப்பு 50.2 பில்லியன் அமெரிக்க டாலராக இருந்தது.
2022-23-ல் வேளாண் கடனுக்கு ரூ.18.5 லட்சம் கோடியை அரசு இலக்காக கொண்டுள்ளது. ஒவ்வொரு ஆண்டும் நிர்ணயிக்கப்பட்ட இலக்கை விட, கணிசமான அளவு கூடுதலாக கடன் வழங்கப்படுகிறது. 2021-22-ல் ரூ.16.5 லட்சம் கோடி இலக்கு நிர்ணயிக்கப்பட்டு கூடுதலாக 13 சதவீதம் கடன் வழங்கப்பட்டது என்றும் அந்த அறிக்கை கூறுகிறது.
2022 டிசம்பர் நிலவரப்படி, 3.89 கோடி தகுதிவாய்ந்த விவசாயிகளுக்கு கடன் அட்டைகள் வழங்கப்பட்டுள்ளன. இதன்மூலம் ரூ.4,51,672 கோடி கடன் வழங்கப்பட்டுள்ளது. விவசாயக் கடன் அட்டை வசதி, மீனவர்களுக்கும், கால்நடை வளர்ப்போருக்கும் விரிவுப்படுத்தப்பட்டதன் அடிப்படையில், 2022 அக்டோபர் 17 நிலவரப்படி 1.0 லட்சம் மீனவர்களுக்கும், 2022 நவம்பர் 4 நிலவரப்படி, 9.5 லட்சம் கால்நடை வளர்ப்போருக்கும் கடன் அட்டைகள் வழங்கப்பட்டன.
உலகிலேயே மிக அதிக எண்ணிக்கையாக 44.3 லட்சம் இயற்கை வேளாண்மை செய்யும் விவசாயிகள் உள்ளனர். 2021-22-ல் 59.1 லட்சம் ஹெக்டேர் பரப்பில் இயற்கை வேளாண்மை செய்யப்பட்டுள்ளது என்ற தகவலையும் ஆய்வறிக்கை தெரிவித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும். https://pib.gov.in/PressReleasePage.aspx?PRID=1894900
சிறுபான்மையினர் நலன் அமைச்சகம்
சிறுபான்மையினருக்கான பிரதமரின் புதிய நலத் திட்டம்
சிறுபான்மையினரின் நலனுக்காக பிரதமரின் புதிய 15 அம்சத் திட்டத்தை சிறுபான்மையினர் விவகாரத் துறை அமைச்சகம் செயல்படுத்தி வருகிறது. இது மத்திய அளவில் அறிவிக்கப்பட்ட 6 சிறுபான்மை சமூகத்தில் உள்ள பின்தங்கிய நிலையில் உள்ள மக்களுக்கு அரசின் பல்வேறு நலத் திட்டங்களின் பலன்கள் சமமான அளவில் கிடைக்கச் செய்யவும், நாட்டின் ஒட்டுமொத்த சமூக-பொருளாதார மேம்பாட்டுக்கு பங்களிப்பை செய்வதை உறுதிப்படுத்தவும் பல்வேறு அமைச்சகங்கள்/துறைகள் செயல்படுத்தும் பல்வேறு திட்டங்கள்/முயற்சிகளை உள்ளடக்கியதாக இருக்கும். இந்தத் திட்டம் கீழ்க்காணும் நோக்கங்களைக் கொண்டிருக்கும்.
- கல்வி வாய்ப்புகளை மேம்படுத்துதல்
- ஏற்கனவே உள்ள மற்றும் புதிய திட்டங்கள், சுயவேலைவாய்ப்புக்கான கடன் வாய்ப்புகளை அதிகப்படுத்துதல், மத்திய, மாநில அரசு பணிகளில் சேர்க்கை வாய்ப்பு ஆகியவற்றின்மூலம், பொருளாதார நடவடிக்கைகள் மற்றும் வேலைவாய்ப்பில் சிறுபான்மையினருக்கு சமமான பங்கை உறுதிப்படுத்துதல்
- கட்டமைப்பு மேம்பாட்டுத் திட்டங்களில் சிறுபான்மையினருக்கு உரிய பங்களிப்பை கிடைக்கச் செய்து, சிறுபான்மையினரின் வாழ்க்கை சூழலை மேம்படுத்துதல்
- மத நல்லிணக்கமின்மை மற்றும் வன்முறையை கட்டுப்படுத்துதல் மற்றும் தடுத்தல்.
சிறுபான்மையினர் விவகார அமைச்சகத்தின் 15 அம்சத் திட்டமானது, அறிவிக்கப்பட்ட சிறுபான்மையினருக்கு மட்டுமானது. திட்டத்தின் விவரங்கள் கீழ்க்கண்டவாறு:
- கல்வி மேம்பாடு
- பொருளாதார மேம்பாடு
அ. திறனை மேம்படுத்துதல்
ஆ. அறிவிக்கப்பட்ட சிறுபான்மையினரில் உள்ள பிற்படுத்தப்பட்ட பிரிவினரின் சமூக-பொருளாதார மேம்பாட்டுக்காக சுயவேலைவாய்ப்பு மற்றும் வருமானத்தை ஏற்படுத்தும் நடவடிக்கைகளுக்கு தேசிய சிறுபான்மை மேம்பாட்டு நிதிக் கழகத்தின் சலுகை கடன்கள்
இ. முன்னுரிமை துறை அடிப்படையில் வங்கிகள் கடன் வழங்குதல்
ஈ. தேசிய நகர்ப்புற வாழ்வாதார இயக்கம்
உ. தேசிய கிராமப்புற வாழ்வாதார இயக்கம்
ஊ. தீனதயாள் உபாத்யாய்- கிராமப்புற திறன் மேம்பாட்டு திட்டம்
எ. பிரதமரின் கிராமப்புற வீட்டுவசதித் திட்டம்
இந்தத் தகவல்களை மக்களவையில் மத்திய சிறுபான்மையினர் விவகாரங்கள் துறை அமைச்சர் திருமதி.ஸ்மிருதி சுபின் இரானி எழுத்துமூலம் இன்று அளித்தார்.
பிரதமர் அலுவலகம்
மும்பை ஆளுநர் மாளிகையில் ஜல்பூஷன் கட்டடம் மற்றும் புரட்சியாளர்களின் காட்சியக தொடக்கவிழாவில் பிரதமர் ஆற்றிய உரையின் முக்கிய அம்சங்கள்
மகாராஷ்ட்ரா ஆளுநர் திரு பகத் சிங் கோஷியாரி அவர்களே, முதலமைச்சர் திரு உத்தவ் தாக்கரே அவர்களே, துணை முதலமைச்சர் அஜீத் பவார் அவர்களே, எதிர்க்கட்சி தலைவர் திரு தேவேந்திர பட்னவிஸ் அவர்களே, முக்கிய விருந்தினர்களே, தாய்மார்களே, பெரியோர்களே அனைவருக்கும் வணக்கம்.
இந்த பெரும் நிகழ்ச்சியில் நாம் அனைவரும் ஒன்றுகூடியிருப்பது எனக்கு மகிழ்ச்சி அளிக்கிறது.
நண்பர்களே,
மகாராஷ்ட்ரா பல துறைகளில் நாட்டு மக்களுக்கு உத்வேகம் அளித்துள்ளது. ஜகத்குரு ஸ்ரீ துக்காராம் மகராஜ் தொடங்கி பாபா சாஹேப் அம்பேத்கர் வரை சமூக சீர்திருத்தவாதிகளின் மிகச் சிறந்த பாரம்பரியத்தை இது கொண்டுள்ளது. மகாராஷ்ட்ராவிலிருந்து துறவி தியானேஷ்வர் மகராஜ், துறவி ராம்தேவ், துறவி ராம்தாஸ், துறவி சொக்கமேளா ஆகியோர் நாட்டிற்கு சக்தியை வழங்கியுள்ளனர். சுயராஜ்யம் பற்றி நாம் பேசும்போது, சத்ரபதி சிவாஜி மகராஜ், சத்ரபதி சம்பாஜி மகராஜ் ஆகியோரின் வாழ்க்கை இந்தியர்கள் ஒவ்வொருவரின் மனதிலும் தேசபக்த உணர்வை வலுப்படுத்தியுள்ளது. ஆளுநர் மாளிகையின் கட்டுமானத்தில் விடுதலைப் போராட்டத்திற்கு பாடுபட்டவர்களின் நினைவுகள் சேர்க்கப்பட்டிருப்பதையடுத்து, ஆளுநர் மாளிகை மக்கள் மாளிகையாக மாறியிருக்கிறது.
அறிந்தோ அறியாமலோ இந்தியாவின் சுதந்திரம் பிடித்த ஒருசில சம்பவங்களோடு நாம் நிறுத்திக் கொள்கிறோம். இந்நிலையில், இந்தியாவின் சுதந்திரம் எண்ணற்ற மக்களின் தவத்தாலும் உள்ளூர் நிலையிலும், தேசிய நிலையிலும், பல்வேறு சம்பவங்களின் கூட்டான தாக்கத்தாலும் வந்ததாகும். சமூக, குடும்ப அல்லது சித்தாந்தங்கள் என்ற பாகுபாடு இல்லாமல் உள்நாட்டிலும், வெளிநாட்டிலும் நடத்தப்பட்ட இயக்கங்களின் ஒரே நோக்கம் இந்தியாவின் முழுமையான சுதந்திரம் என்பதாக இருந்தது. பாலகங்காதர் திலகர், சப்பேக்கார் சகோதரர்கள், வாசுதேவ் பல்வந்த் பாட்கே, மேடம் பிகாஜி காமா போன்றவர்களின் பன்முகப் பங்களிப்பு போற்றத்தக்கது. கதார் கட்சி, நேதாஜி தலைமையிலான ஆசாத் ஹிந்த் ராணுவம், ஷியாம்ஜி கிருஷ்ணவர்மாவின் இந்தியா இல்லம் ஆகியவை உலகளாவிய சுதந்திரப் போராட்டத்திற்கு அளவீடாக இருந்தன. உள்ளூரிலிருந்து உலகம் வரையிலான இந்த உணர்வுதான் நமது தற்சார்பு இந்தியா திட்டத்தின் அடிப்படையாக உள்ளது.
நண்பர்களே,
இன்றைய நிகழ்ச்சி பலவழிகளில் முக்கியமானதாகும். நாட்டில் இளைய தலைமுறையினருக்கு இந்தப் பகுதியை உந்துசக்தி மையமாக மாற்ற வேண்டும் என நான் விரும்புகிறேன். இந்த முயற்சியில் ஈடுபட்ட அனைவரையும் நான் பாராட்டுகிறேன். அனைவருக்கும் நன்றி தெரிவித்து எனது உரையை முடித்து கொள்கிறேன்.
பிரதமர் அலுவலகம்
பொறியாளர்கள் தினத்தில் சர் எம்.விஸ்வேஸ்வரய்யாவை பிரதமர் நினைவு கூர்ந்தார்
பொறியாளர்கள் தினத்தில் சர் எம்.விஸ்வேஸ்வரய்யாவின் அளப்பரிய பங்களிப்பை பிரதமர் திரு.நரேந்திர மோடி நினைவு கூர்ந்துள்ளார்.
பிரதமர் தனது ட்விட்டரில் தெரிவித்துள்ளதாவது,
“பொறியாளர்கள் தினத்தில் சர் எம்.விஸ்வேஸ்வரய்யாவின் அளப்பரிய பங்களிப்பை நாம் நினைவு கூருகிறோம். வருங்கால பொறியாளர்கள் தங்களை உயர்த்திக் கொள்ள அவரது பங்களிப்பு தொடர்ந்து ஊக்கமளிக்கும். இதுகுறித்து நான் ஏற்கனவே, மனதின் குரல் நிகழ்ச்சியில் பேசிய இணைப்பையும் பகிர்ந்துள்ளேன்”.
உள்துறை அமைச்சகம்
ராகேஷ் ஜுன்ஜுன்வாலாவின் மறைவுக்கு மத்திய உள்துறை அமைச்சர் திரு அமித் ஷா இரங்கல்
ராகேஷ் ஜுன்ஜுன்வாலாவின் மறைவுக்கு மத்திய உள்துறை மற்றும் கூட்டுறவு துறை அமைச்சர் திரு அமித் ஷா இரங்கல் தெரிவித்துள்ளார்.
அமித் ஷா தனது ட்விட்டர் பதிவில் , “ராகேஷ் ஜுன்ஜுன்வாலாஜியின் மறைவு குறித்து அறிந்து வேதனை அடைந்தேன். அவரது பரந்த அனுபவமும் பங்குச் சந்தை பற்றிய புரிதலும் எண்ணற்ற முதலீட்டாளர்களை ஊக்கப்படுத்தியுள்ளது. நேர்மறையான கண்ணோட்டம் கொண்ட அவர் எப்போதும் நினைவுகூரப்படுவார். அவரது குடும்பத்தினருக்கு எனது ஆழ்ந்த அனுதாபங்கள். ஓம் சாந்தி சாந்தி."
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாக்பூர் மகா மெட்ரோவின் புதிய பிரிவு நாட்டுக்கு அர்ப்பணிக்கப்பட்டது
நாக்பூரில் மகா மெட்ரோவால் நிறுவப்பட்டுள்ள சீதாபார்தி - ஜீரோ மைல் - கஸ்தூர்சந்த் பூங்கா வழித்தடமும், சுதந்திர பூங்காவும் நாக்பூருக்கு மேலும் பெருமை சேர்க்கும் என்று மத்திய சாலை போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி நம்பிக்கை தெரிவித்தார்.
நாக்பூர் மகா மெட்ரோவின் 1.6 கிலோமீட்டர் நீள சீதாபார்தி - ஜீரோ மைல் - கஸ்தூர்சந்த் பூங்கா வழித்தட திறப்பு நிகழ்ச்சியில் பேசிய அவர், உலகத் தரம்வாய்ந்த உள்கட்டமைப்பு நாக்பூரில் அதிகளவில் உருவாக்கப்படுகிறது. நமது நாட்டிலேயே முதல் முறையாக இரட்டை அடுக்கு மெட்ரோ இங்கு உருவாக்கப்பட்டுள்ளது என்று கூறினார்.
மகாராஷ்டிரா முதல்வர் திரு உத்தவ் தாக்கரே, மத்திய சாலை போக்குவரத்து மற்றும் நெடுஞ்சாலை துறை அமைச்சர் திரு நிதின் கட்கரி, மத்திய வீட்டுவசதி மற்றும் நகர்ப்புற விவகாரங்கள் அமைச்சர் திரு ஹர்தீப் சிங் புரி ஆகியோர் ஜீரோ மைல் பாயிண்ட்டில் மெட்ரோ வழித்தடத்தை துவக்கி வைத்தனர். இந்த வழித்தடத்தில் முதல் மெட்ரோ ரயிலை காணொலி மூலம் முதலமைச்சரும் மத்திய அமைச்சர்களும் தொடங்கி வைத்தனர்.
காட்டன் மார்க்கெட்டில் இருந்து ஜீரோ மைல் நிலையத்திற்கு போக்குவரத்து சிக்னல்களின் இடையூறு இல்லாமல் செல்வதற்கான சுரங்கப்பாதை ஒன்றை அமைப்பதற்கு மத்திய சாலைகள் நிதியிலிருந்து நிதி உதவி அளிக்கப்படும் என்று திரு நிதின் கட்கரி உறுதி அளித்தார்.
நாக்பூரில் உள்ள தெலங்கெடி ஏரி மற்றும் பாலத்தை அழகுபடுத்த மகா மெட்ரோ பெரிய அளவில் உதவியுள்ளதாக அவர் கூறினார். மெட்ரோ இரண்டாவது கட்டத்திற்கான முன்மொழிதல் மத்திய அமைச்சரவையின் ஒப்புதலுக்கு அனுப்பப்பட்டு உள்ளதாக அவர் கூறினார். மும்பை-தானே நகரங்களின் மேம்பாட்டிற்காக கூடுதலாக ஒரு லட்சம் கோடி வழங்கப்படும் என்றும் திரு கட்கரி உறுதியளித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1747616
பெண்கள் மற்றும் குழந்தை நலன் அமைச்சகம்
உலகளாவிய பாலின இடைவெளி அறிக்கை
நாடாளுமன்றத்தின் மக்களவையில் இன்று உறுப்பினரின் கேள்விக்கு எழுத்துப்பூர்வமாக பதிலளித்த மத்திய பெண்கள் மற்றும் குழந்தைகள் மேம்பாட்டுத் துறை அமைச்சர் திருமதி ஸ்மிரிதி சுபின் இராணி கீழ்காணும் தகவல்களை அளித்தார்.
உலகப் பொருளாதார அமைப்பால் வெளியிடப்பட்ட உலகளாவிய பாலின இடைவெளி அறிக்கை 2021-ன் படி, 156 நாடுகளில்  0.625 மதிப்பெண்களுடன் 140-வது இடத்தில் இந்தியா உள்ளது,
உலகளாவிய பாலின இடைவெளி குறியீட்டின் மதிப்பெண்களை உலகளாவிய பாலின இடைவெளி அறிக்கை வழங்குகிறது. பொருளாதார பங்கேற்பு மற்றும் வாய்ப்பு, கல்வி, ஆரோக்கியம் மற்றும் தொடர்ந்து வாழ்தல், மற்றும் அரசியல் அதிகாரம் ஆகிய நான்கு பரிமாணங்களில் ஆண்களுக்கும் பெண்களுக்கும் இடையிலான இடைவெளியை இது ஆய்வு செய்கிறது.
கடந்த ஆண்டுடன் ஒப்பிடுகையில், அரசியல் அதிகாரமளிப்புப் பரிமாணம் காரணமாக இந்தியாவின் பாலின இடைவெளி குறியீடு குறைந்துள்ளது. உள்ளூர் சுயாட்சி அளவில் பெண்களுக்கு 30% இடஒதுக்கீடு வழங்கியுள்ளதால், உள்ளாட்சி அமைப்புகளில் பெண்களின் பிரதிநிதித்துவம் தற்போது 30% அதிகமாக இருக்கிறது.
இதன் காரணமாக இந்தப் பரிமாணத்தில் இந்தியாவின் மதிப்பெண் உலகிலேயே மிக உயர்ந்த ஒன்றாக இருக்க வேண்டும். இருப்பினும், நாடாளுமன்றத்தில் பெண்களின் பிரதிநிதித்துவத்தை மட்டுமே உலகப்
பொருளாதார மன்றம் கணக்கில் எடுத்துக்கொள்கிறது.
இந்தியாவில் பாலின இடைவெளியைக் குறைப்பதற்கும், ஆண்களுக்கும் பெண்களுக்கும் இடையிலான வேறுபாட்டைக் களைவதற்கும், பெண்களின் ஆரோக்கியத்தை மேம்படுத்துவதற்கும், அவர்களின் சமூக-பொருளாதார நிலையை மேம்படுத்துவதற்கும், பல்வேறு துறைகளில் அவர்கள் பங்கேற்பதற்கும் இந்திய அரசு மிகுந்த முன்னுரிமை அளித்துள்ளது.
சமூக, பொருளாதார மற்றும் அரசியல் வாழ்க்கையின் அனைத்து அம்சங்களிலும் பாலின இடைவெளியை குறைப்பதற்கு இந்திய அரசு பல்வேறு முக்கிய முயற்சிகள் எடுத்து வருகிறது .
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1782628
ரெயில்வே அமைச்சகம்
இந்திய ரயில்வேயின் புதிய 3 ஏசி எகானமி ரயில் பெட்டி: பிரயாக்ராஜ்-ஜெய்ப்பூர் எக்ஸ்பிரஸ் ரயிலில் சேவையை தொடங்கியது
குறைந்த கட்டணத்தில் ஏ.சி ரயிலில் பயணிக்கும் வகையில், இந்திய ரயில்வே 3ஏசி எகானமி ரயில் பெட்டிகளை உருவாக்கியுள்ளது. இந்த புதிய ரயில் பெட்டியில், பயணிகளுக்கான வசதிகள் மேம்படுத்தப்பட்டுள்ளன. இந்த புதிய ரயில் பெட்டி தனது சேவையை இன்று தொடங்கியது. ரயில் எண்.02403 பிரயாக்ராஜ்-ஜெய்ப்பூர் எக்ஸ்பிரஸ் ரயிலில் முதல் முறையாக 3ஏசி எகானமி ரயில் பெட்டி இணைக்கப்பட்டது.
இந்த பெட்டியில் 83 படுக்கைகள் இருக்கும். வழக்கமான 3 ஏசி பெட்டியில் 72 படுக்கைகள் இருக்கும். புதிய 3 ஏசி எகானமி ரயில் பெட்டியில் கட்டணம், 3 ஏசியை விட 8 சதவீதம் குறைவாக இருக்கும்.
ஏசி 3 அடுக்கு எகானமி ரயில் பெட்டியின் சிறப்பம்சங்கள்:படுக்கை எண்ணிக்கை 72 லிருந்து 83 ஆக உயர்த்தப்பட்டுள்ளது.இருக்கைகள் மற்றும் படுக்கைகளின் வடிவமைப்பு மேம்படுத்தப்பட்டுள்ளன.மடக்ககூடிய ஸ்நாக்ஸ் டேபிள்கள்.ஒவ்வொரு படுக்கைக்கும், தனித்தனி ஏ.சி துவாரங்கள்.மாற்றுத்திறனாளிகளின் வசதிக்காக ரயில் பெட்டிகள் மற்றும் கழிவறையில் அகலமான கதவு.தனித்தனியான ரீடிங் விளக்கு மற்றும் யுஎஸ்பி சார்ஜ் வசதி.நடுவில் உள்ள மற்றும் மேலடுக்கு படுக்கைகளுக்கு இடையே உயரம் அதிகரிப்பு.பயணிகளுக்கு தகவல் தெரிவிக்க ஒலி பெருக்கிகள்.மேம்பட்ட தீயணைப்பு சாதனம்.சிசிடிவி கேமிரா.புதிய வடிவில் ஏணி.
மத்திய அமைச்சரவை
சிறப்புப் பொருளாதார மண்டலங்கள் சட்டம் 2005 திருத்தத்திற்கான அவசரச் சட்டப் பிரகடனத்திற்கு மத்திய அமைச்சரவை ஒப்புதல்
சிறப்புப் பொருளாதார மண்டலங்கள் சட்டம் 2005-ன் பிரிவு-2ன் உட்பிரிவு-5ல் “நபர்” என்பதற்கான விளக்கத்திற்கு திருத்தம் கொண்டு வருவதற்கான அவசரச் சட்ட பிரகடனத்திற்கு பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில் ஒப்புதல் அளிக்கப்பட்டது. இதனால் சிறப்புப் பொருளாதார மண்டலத்தில் அறக்கட்டளை நிறுவனம் அமைப்பதற்கு வழி வகுக்கப்படுகிறது. அதோடு நபர், மற்றும் நிறுவனம் என்பதற்கான இந்த விளக்கத்தை சேர்த்துக் கொள்வதற்கான நெகிழ்வு மத்திய அரசுக்கு வழங்கப்படுகிறது.
தாக்கம்
சிறப்புப் பொருளாதார மண்டலங்கள் சட்டம் 2005-ன் தற்போதைய ஏற்பாட்டின்படி, ”அறக்கட்டளைகள்” சிறப்புப் பொருளாதார மண்டலத்தில் நிறுவனம் அமைக்க அனுமதிக்கப்படுவதில்லை, இந்தச் சட்டத்திருத்தத்தின் மூலமாக சிறப்புப் பொருளாதார மண்டலங்களில் அறக்கட்டளைகள் நிறுவனங்கள் அமைப்பதற்கான அனுமதி குறித்து பரிசீலிக்கப்படும். இது சிறப்புப் பொருளாதார மண்டலங்களில் முதலீடுகளுக்கு வழி வகுக்கும்.
-----
(Visitor Counter : 137
பிரதமர் அலுவலகம்
ஹரியானா மாநிலம் குருக்ஷேத்ராவின் பான் கிராமத்தில் வசிக்கும் அங்கூரின் தண்ணீர் சேமிப்பு முயற்சிகளைப் பிரதமர் பாராட்டியுள்ளார்
ஹரியானா மாநிலம் குருக்ஷேத்ராவின் பான் கிராமத்தில் வசிக்கும் அங்கூரின் தண்ணீர் சேமிப்பு முயற்சிகளைப் பிரதமர் திரு நரேந்திர மோடி பாராட்டியுள்ளார்.
குருக்ஷேத்ராவின் நாடாளுமன்ற உறுப்பினர் திரு நயாப் சைனியின் ட்விட்டர் செய்திக்கு பதிலளித்து பிரதமர் வெளியிட்ட ட்விட்டர் பதிவில் கூறியிருப்பதாவது;
“மகத்தான முயற்சி! தண்ணீர் சேமிப்பை நோக்கிய குருக்ஷேத்ராவைச் சேர்ந்த அங்கூர் அவர்களின் இந்த முயற்சி அனைவருக்கும் ஓர் எடுத்துக்காட்டு.”
நிலக்கரி அமைச்சகம்
அனல் நிலக்கரியின் உள்நாட்டு உற்பத்தி மற்றும் இறக்குமதி நிலவரம்
நாட்டின் நிலக்கரித் தேவையைப் பெரும்பாலும் உள்நாட்டு உற்பத்தி மூலம் பூர்த்திசெய்யும் நடவடிக்கையை மத்திய அரசு தீவிரப்படுத்தியுள்ளது. ஏனெனில் உள்நாட்டு உற்பத்தியை அதிகரிப்பதன் மூலம், நாட்டின் அத்தியாவசியமில்லாத நிலக்கரி இறக்குமதியை குறைத்துக்கொள்ள முடியும் என்பதே மத்திய அரசின் நோக்கம்.
முந்தைய நிதியாண்டைக் காட்டிலும், கடந்த 2021-22ம் நிதியாண்டில் உள்நாட்டு நிலக்கரி உற்பத்தி 8.67 சதவீதம் அதிகரித்தது. இந்நிலையில், கடந்த ஆண்டுடன் ஒப்பிடும் போது, இந்தாண்டு பிப்ரவரி மாதம் வரை உள்நாட்டு நிலக்கரி உற்பத்தி 15சதவீதம் அதிகரித்துள்ளது. இதைத்தொடர்ந்து 2023-24ம் நிதியாண்டில் உள்நாட்டு நிலக்கரி உற்பத்தி மேலும் அதிகரிக்கும் என மதிப்பிடப்பட்டுள்ளது.
கடந்த 2020-21ம் நிதியாண்டில் உள்நாட்டு நிலக்கரி உற்பத்தி 671.3 மில்லியன் டன்னாகவும், நிலக்கரியின் இறக்குமதி 164.05 மில்லியன் டன்னாகவும் இருந்தது. அதேநேரத்தில் கடந்த 2021-22ம் நிதியாண்டில் உள்நாட்டு நிலக்கரி உற்பத்தி 726.49 மில்லியன் டன்னாகவும், அனல் நிலக்கரியின் இறக்குமதி 151.77 மில்லியன் டன்னாகவும் இருந்தது.
மாநிலங்களவையில் எழுப்பப்பட்ட கேள்விக்கு மத்திய நிலக்கரி, சுரங்கங்கள் மற்றும் நாடாளுமன்ற விவகாரங்கள் துறை அமைச்சர் திரு பிரல்ஹாத் ஜோஷி இன்று எழுத்துப்பூர்வமாக அளித்துள்ள பதிலில் இதனைத் தெரிவித்துள்ளார்.
மத்திய அமைச்சரவை
இந்தியா மற்றும் வங்காளதேசம் இடையேயான, இந்தியா மற்றும் வங்காளதேசம் எல்லையில் எல்லைச் சந்தைகள் ஏற்படுத்துவதற்கான திருத்திய புரிந்துணர்வு ஒப்பந்தம் மற்றும் செயல்பாட்டு விதத்திற்கு மத்திய அமைச்சரவை ஒப்புதல்
பிரதம மந்திரி திரு.நரேந்திர மோடி அவர்கள் தலைமையிலான மத்திய அமைச்சரவை, இந்தியா மற்றும் வங்களாதேசம் இடையேயான, இந்தியா மற்றும் வங்களாதேசம் எல்லையில் எல்லைச் சந்தைகள் ஏற்படுத்துவதற்கான திருத்திய புரிந்துணர்வு ஒப்பந்தம் மற்றும் செயல்பாட்டு விதத்திற்கு தனது ஒப்புதலை அளித்தது.
எல்லைச்சந்தைகளின் நோக்கம், உள்ளூர் சந்தைகளில் உள்ளூரில் உற்பத்தி செய்யப்படும் பொருட்களை விற்பனை செய்யும் பராம்பரிய அமைப்பை ஊக்கப்படுத்தும் வகையில், இரு நாட்டு எல்லைப்பகுதிகளில் வசிக்கும் மக்களின் நல்வாழ்வு ஆகும். இத்தகைய நடவடிக்கைகள் சமூகத்தில் ஓரங்கட்டப்பட்ட பிரிவினரின் பொருளாதாரத்தை மேம்படுத்த உதவும்.
தற்போது நான்கு எல்லைச் சந்தைகள் இயங்கி வருகின்றன, 2010, அக்டோபர், 23 அன்று வங்காளதேசம் மற்றும் இந்தியா இடையே எல்லைச்சந்தைகளுக்கான புரிந்துணர்வு ஒப்பந்தம் மற்றும் செயல்படும் விதம் கையொப்பமிடப்பட்டதன் அடிப்படையில், மேகாலாய மற்றும் திரிபுராவில் தலா இரண்டு எல்லைச் சந்தைகள் ஏற்படுத்தப்பட்டு செயல்பட்டு வருகின்றன. அதைத் தொடர்ந்து, 2012, மே, 15 அன்று எல்லைச்சந்தைகள் செயல்படும் விதத்திற்கான பிற்சேர்க்கையும் கையொப்பமிடப்பட்டன. இந்த திருத்திய புரிந்துணர்வு ஒப்பந்தம் மற்றும் செயல்படும் விதம், கூடுதல் எல்லைச் சந்தைகளை ஏற்படுத்துதல் மற்றும் செயல்படுத்துவதற்கான சட்ட வரைமுறைகளை அளிக்கும்.
ஜல்சக்தி அமைச்சகம்
நாட்டில் 100 மாவட்டங்கள் ஜல் ஜீவன் இயக்கத்தின் கீழ் ‘அனைத்து வீடுகளுக்கும் குடிநீர்’ என்பதாக மாறியிருக்கின்றன
2022 பிப்ரவரி 16 அன்று 9 கோடிக்கும் அதிகமான வீடுகளுக்கு குழாய் மூலம் குடிநீர் விநியோகிக்கும் மைல் கல்லை எட்டிய பின் இன்று நாட்டில் 100 மாவட்டங்கள் ஜல் ஜீவன் இயக்கத்தின் கீழ் ‘அனைத்து வீடுகளுக்கும் குடிநீர்’ என்ற மற்றொரு சாதனைப் படைக்கப்பட்டுள்ளது. இந்த வகையில் இமாச்சலப் பிரதேசத்தின் முன்னேற விரும்பும் மாவட்டமான சம்பா 100-வது மாவட்டமாக மாறியுள்ளது. முன்னேற விரும்பும் மாவட்டங்களில் சம்பா மாவட்டம் ‘அனைத்து வீடுகளுக்கும் குடிநீர்’ என்பதை நிறைவேற்றியுள்ள 5-வது மாவட்டமாக உள்ளது.
2024-க்குள் நாட்டில் உள்ள அனைத்து வீடுகளுக்கும் குழாய் மூலம் தூய்மையான குடிநீர் வழங்குதல் என்ற பிரதமர் மோடியின் தொலைநோக்குப் பார்வையை நிறைவேற்ற இரண்டரை ஆண்டுகள் என்ற குறுகிய காலத்தில் கொவிட்-19 மற்றும் முழு ஊரடங்கு தடைகள் இருந்தபோதும் ஜல் ஜீவன் இயக்கம் கிராமப் பகுதிகளில் 5.78 கோடிக்கும் அதிகமான வீடுகளுக்கு குழாய் மூலம் குடிநீர் விநியோகத்தை அளித்துள்ளது.
2022-ல் ‘அனைத்து வீடுகளுக்கும் குடிநீர்’ என்பதற்கு மாறும் நிலையில், பஞ்சாப் , இமாச்சலப்பிரதேசம் , பீகார்  போன்று மேலும் பல மாநிலங்கள் உள்ளன. ஜல் ஜீவன் இயக்க அமலாக்கத்தின் வெளிப்படைத்தன்மை மற்றும் பொறுப்புத்தன்மையை உறுதி செய்ய ஜெஜெஎம் தகவல் பலகையை https://ejalshakti.gov.in/jjmreport/JJMIndia.aspx என்ற இணையதளத்தில் காணலாம்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1799286